## Rješenje Ustavnog suda Republike Hrvatske broj: U-III-1265/1997 od 9. ožujka 1998.

### NN 39/1998 (20.3.1998.), Rješenje Ustavnog suda Republike Hrvatske broj: U-III-1265/1997 od 9. ožujka 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća u postupku povodom ustavne
tužbe A. O. iz O., na sjednici Vijeća održanoj dana 9. ožujka 1998. godine,
jednoglasno je donio

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

A. O. iz O., podnijela je ustavnu tužbu povodom rješenja Vrhovnog suda
Republike Hrvatske broj: Rev-31/1997-2 od 5. veljače 1997. godine, kojim
je odbačena kao nedopuštena njezina revizija izjavljena protiv rješenja
Županijskog suda u O., broj: Gž-681/96 od 18. srpnja 1996. godine. Navedenim
rješenjem Županijskog suda odbijena je žalba podnositeljice podnesena protiv
rješenja Općinskog suda u Z., broj: P-574/90-48 od 15. ožujka 1996. godine.

Rješenjem suda prvog stupnja odbačen je prijedlog podnositeljice za
ponavljanje postupka koji je pravomoćno okončan odlukom Osnovnog suda udruženog
rada u O. od 23. svibnja 1990. godine, broj: S-574/90, a koju je potvrdio
Sud udruženog rada Hrvatske odlukom broj: Sž-3064/90.

Ustavna tužba nije pravodobna.

Odredba članka 28. stavak 1. Ustavnog zakona o Ustavnom sudu Republike
Hrvatske ("Narodne novine", broj 13/91, nastavno: Ustavni zakon) određuje
da svatko može podnijeti ustavnu tužbu ako smatra da mu je odlukom sudbene,
upravne vlasti ili drugih tijela koja imaju javne ovlasti, povrijeđeno
jedno od Ustavom utvrđenih sloboda i prava čovjeka i građanina. Stavkom
2. istog članka propisano je da ako je zbog povrede ustavnih prava dopušten
drugi pravni put, ustavna tužba se može podnijeti tek nakon što je taj
pravni put iscrpljen.

Prema članku 29. Ustavnog zakona ustavna tužba se može podnijeti u roku
od mjesec dana računajući od dana primitka odluke kojom je iscrpljen dopušteni
pravni put.

Odluka kojom je iscrpljen dopušteni pravni put u konkretnom slučaju
je rješenje Županijskog suda u O., broj: Gž-681/96 od 18. srpnja 1996.
godine.

Naime, protiv pravomoćne odluke Suda udruženog rada Hrvatske nije bila
zakonom propisana mogućnost izjavljivanja revizije te, u skladu sa Zakonom
o prestanku rada sudova udruženog rada ("Narodne novine", broj 53/90),
niti nakon prestanka rada tih sudova nije dopušteno izjavljivati reviziju
u onim predmetima u kojima je postupak pravomoćno okončan pred sudom udruženog
rada do 31. prosinca 1990. godine. Zbog navedenog, revizija nije dopuštena
ni protiv odluke o prijedlogu za ponavljanje postupka koju u takvim predmetima
sada donose redovni sudovi.

Podnositeljica je rješenje Županijskog suda od 18. srpnja 1996. godine
primila 28. kolovoza 1996. godine, a ustavnu tužbu podnijela je putem pošte,
preporučeno, 1. prosinca 1997. godine, dakle, nakon proteka roka od mjesec
dana.

Stoga je temeljem članka 26. Ustavnog zakona, a u svezi sa člankom 58.
Poslovnika Ustavnog suda Republike Hrvatske ("Narodne novine", broj 29/94)
odlučeno kao u izreci.

Odluka o objavi temelji se na odredbi članka 20. stavak 1. Ustavnog
zakona.

Broj: U-III-1265/1997
Zagreb, 9. ožujka 1998.

USTAVNI SUD REPUBLIKE HRVATSKE

Predsjednik vijeća
**Jurica Malčić,** v. r.

Rješenje, NN 39/1998-492